ลักษณะผู้บริหารของหุ้นที่ควรหลีกเลี่ยง มีอะไรบ้าง
ลักษณะผู้บริหารของหุ้นที่ควรหลีกเลี่ยง ได้แก่


1. ผู้บริหารมีประวัติไม่โปร่งใส
วิธีการตรวจสอบง่ายที่สุดคือ นำรายชื่อผู้บริหารไปตรวจสอบในกูเกิ้ล หากพบว่าผู้บริหารเคยมีข่าว ซึ่งแสดงถึงความไม่โปร่งใสที่นำมาซึ่งผลร้ายของบริษัท เช่น ประวัติการฮั๊วประมูล ประวัติการจัดซื้อจัดจ้างด้วยราคาแพงกว่าเหตุ ประวัติการฉ้อโกง นักลงทุนควรใช้ความระมัดระวังในการลงทุน เนื่องจากผู้บริหารที่เคยคดโกงในอดีตย่อมมีแนวโน้มที่จะคดโก่งในอนาคต


2. กรรมการตรวจสอบมีประวัติไม่โปร่งใส
เช่นเดียวกับผู้บริหาร กรรมการตรวจสอบคือ คนที่เข้ามาตรวจสอบความโปร่งใสของผู้บริหาร ดังนั้น หากกรรมการตรวจสอบไม่โปร่งใส ย่อมหมายถึงคนเหล่านั้นอาจถูกเลือกเข้ามาเพื่อปกปิดความผิดที่บริษัทได้ทำไว้ เช่น ประวัติการใช้ข้อมูลภายในองค์กรเพื่อผลประโยชน์ของตนเอง ประวัติการโดนไล่ออกเพราะประเด็นความไม่โปร่งใส ในขณะที่การแต่งตั้งกรรมการอิสระที่เป็นผู้เชี่ยวชาญด้านกฎหมายและด้านตลาดทุนจำนวนมากก็เป็นประเด็นที่น่าสนใจ ในแง่หนึ่งอาจจะมองได้ว่าบริษัทกำลังจะพยายามทำอะไรที่สุ่มเสี่ยงและหาคนมาช่วยปิดจุดบอดหรือเปล่า


3. ผู้ถือหุ้นใหญ่มีประวัติไม่โปร่งใส
ถึงแม้ว่าจะมีความสำคัญรองลงมาจากผู้บริหารและกรรมการอิสระ แต่ความโปร่งใสของผู้ถือหุ้นใหญ่นั้นก็เป็นเรื่องที่ต้องสนใจ เนื่องจากกระบวนการปั่นหุ้นส่วนใหญ่นั้นจะได้รับความเห็นชอบจากผู้บริหารเสมอ ดังนั้น หากผู้ถือหุ้นรายใหญ่มีประวัติอื้อฉาวเรื่องการปั่นหุ้น ผู้บริหารของบริษัทก็มักจะรู้เห็นเป็นใจด้วยอยู่บ้าง ยิ่งมีชื่อผู้มีประวัติด่างพร้อยจำนวนมากยิ่งต้องระวัง เพราะการที่จะมีหุ้นในมือเป็นจำนวนมากนั้นส่วนใหญ่จะได้มาจากผู้บริหาร ซึ่งก็บ่งบอกถึงความไม่โปร่งใสของทั้งองค์กรนั่นเอง


4. ผู้บริหารทำกิจกรรมด้านลงทุนที่เอาเปรียบรายย่อย
บริษัทมีเครื่องมือจำนวนมากที่สามารถนำมาใช้เอาเปรียบรายย่อยได้ แต่เครื่องมือที่ใช้กันอย่างแพร่หลายที่สุดน่าจะเป็น PP หรือการเพิ่มทุนแบบเฉพาะเจาะจง โดยปกติแล้ว การเพิ่มทุนแบบ PP นั้นไม่ใช่เรื่องเลวร้าย หากผู้ถือหุ้นใหม่นั้นสร้างมูลค่าเพิ่มให้กับบริษัท และบริษัทสามารถนำเงินนั้นไปลงทุนอย่างคุ้มค่า แต่บริษัทที่ร้ายกาจจะเพิ่มทุน PP เพื่อนำเงินมาใช้จ่ายอย่างสุรุ่ยสุร่ายในบริษัท ในขณะที่ผู้ถือหุ้นใหม่ซึ่งได้ราคาต่ำกว่าตลาดมากก็สามารถขายออกมาทำกำไรได้ทุกราคา คนที่เสียเปรียบทุกประตูคือรายย่อย เพราะนอกจากกำไรต่อหุ้นจะลดลงจากการเพิ่มทุนแล้ว ราคาหุ้นก็มักจะตกต่ำอย่างรุนแรงจากการเทขายหุ้นใหม่


5. ผู้บริหารใช้จ่ายเงินอย่างผิดปกติและไม่สมเหตุสมผล
สิ่งที่เจอบ่อยที่สุดคือ การซื้อขายสินทรัพย์หรือการทำสัญญาที่ไม่เป็นธรรม โลกธุรกิจมีสิ่งหนึ่งที่เรียกว่า “เงินทอน” เงินทอนคือ การที่บริษัทหนึ่งซื้อสินค้าและบริการของบริษัทหนึ่งในราคาแพงเกินจริง และบริษัทผู้ขายต้องจ่ายเงินส่วนหนึ่งคืนให้กับผู้บริหาร ซึ่งเป็นการฉ้อโกงที่ร้ายแรงและไม่น่าให้อภัย ดังนั้น นักลงทุนต้องตรวจสอบการใช้เงินของบริษัทอยู่เสมอ โดยเฉพาะรายการที่เกี่ยวข้องกัน เช่น รายการระหว่างบริษัทแม่กับลูก รายการระหว่างบริษัทกับผู้บริหาร โดยรายการเหล่านี้จะปรากฏอยู่ในหมายเหตุประกอบงบการเงิน ควรโปร่งใส ตรวจสอบได้ เช่น ใช้ราคาตลาดในการทำธุรกรรม มีคนกลางเข้ามาประเมินราคา โดยเหตุการณ์ไม่ดีที่พบได้บ่อยคือผู้บริหารใช้เงินบริษัทซื้อสินทรัพย์ของผู้บริหารเองในราคาที่แพงเกินจริง


6. ผู้บริหารปลอมงบการเงินหรือมีประวัติปลอมงบการเงิน
การปลอมงบการเงินนั้นร้ายแรงมากและหมายถึงว่าอาจจะนำมาซึ่งการล่มสลายของบริษัทในที่สุด ตัวอย่างที่เห็นได้ชัดมีมากมาย ตั้งแต่บริษัทระดับโลกอย่าง ENRON, TESCO ไปจากถึงบริษัทในไทยอย่าง CAWOW, PICNIC แต่ส่วนใหญ่กว่าที่นักลงทุนจะรู้ก็มักจะสายเกินไปเสียแล้ว สิ่งสำคัญที่ต้องดูคือ การติดตามงบการเงินและพฤติกรรมผู้บริหารอย่างใกล้ชิด โดยเฉพาะการวิเคราะห์งบกระแสเงินสดและอัตราส่วนทางการเงินจะช่วยให้เห็นภาพความผิดปกติได้ชัดขึ้นมาก


7. ผู้บริหารตกแต่งงบการเงินหรือมีประวัติตกแต่งงบการเงิน
การตกแต่งงบการเงินต่างจากการปลอมงบการเงิน เนื่องจากการปลอมงบการเงินคือการใช้ข้อมูลปลอมเพื่อหลอกผู้ใช้งบการเงิน ในขณะที่การตกแต่งงบการเงินคือการใช้ข้อมูลจริง แต่เลือกใช้นโยบายทางบัญชีที่อาจจะไม่สมเหตุสมผล เพื่อทำให้ผู้ใช้งบการเงินเกิดความเข้าใจผิดในสาระสำคัญได้ เช่น การเลือกวิธีตัดค่าเสื่อมราคาที่ไม่สมเหตุสมผล การปรับมูลค่าทรัพย์สินทั้งที่ไม่มีความจำเป็น การเปลี่ยนวิธีการตัดค่าตัดจำหน่ายอย่างไม่มีเหตุผล สิ่งเหล่านี้อาจไม่ผิดกฎหมาย แต่มันก็หมายความได้กลายๆ ว่าผู้บริหารอาจจะกำลังพยายามทำให้เข้าใจผิดหรือเปล่า


8. ผู้บริหารของบริษัทที่ความเห็นผู้สอบบัญชีผิดปกติ
โดยปกติบริษัทต้องนำส่งงบการเงินให้กับผู้สอบบัญชีตรวจสอบ และผู้สอบบัญชีจะต้องแสดงความเห็นต่องบการเงินนั้น โดยปกติความเห็นของผู้สอบบัญชีจะมี 5 แบบ ได้แก่ (1) ไม่มีเงื่อนไข (2) ไม่มีเงื่อนไขแต่ให้ข้อสังเกต (3) มีเงื่อนไข (4) ไม่แสดงความเห็นต่องบการเงินหรือไม่แสดงความเชื่อมั่น หรือ (5) งบการเงินไม่ถูกต้อง โดยนักลงทุนจะต้องอ่านความเห็นของผู้สอบบัญชีอย่างละเอียดถ้าความเห็นผู้สอบบัญชีไม่ใช่แบบที่ 1 หรือไม่มีเงื่อนไข ยิ่งหากนักสอบบัญชีแสดงความไม่เชื่อมั่น นักลงทุนยิ่งต้องระมัดระวังและควรหลีกเลี่ยงบริษัทเหล่านี้ไว้ เพราะผู้สอบบัญชีจะได้เห็นอะไรที่มากกว่านักลงทุนทั่วไป และวิธีที่จะแจ้งเตือนนักลงทุนรายย่อยให้เข้าใจก็คือ การให้ความเห็นผู้สอบบัญชีนั่นเอง


9. ผู้บริหารที่จัดงานประชุมสามัญประจำปีแบบไม่ปกติ
วิธีการตรวจสอบผู้บริหารที่ดียิ่งอีกวิธีหนึ่งคือ การไปงานประชุมสามัญประจำปี เนื่องจากเป็นงานที่ผู้บริหารจะต้องเข้าร่วมเพื่อพบผู้ถือหุ้น บริษัทหลายบริษัทนั้นผู้บริหารแทบไม่เคยออกสื่อเลย แต่การประชุมของบริษัทนั้นเป็นสิ่งที่หลีกเลี่ยงไม่ได้ ซึ่งสามารถอ่านผู้บริหารได้จากภาพรวม เช่น การตอบคำถาม การให้ข้อมูลรายย่อย รวมไปถึงลักษณะการจัดงาน โดยบางบริษัทมักแสดงความไม่บริสุทธิ์ใจในการจัด เช่น จัดสถานที่ไกลซึ่งเดินทางยากและไม่ใช่สถานที่ปรกติของบริษัท การกีดกันไม่ให้ผู้ถือหุ้นบางกลุ่มเข้างาน หรือไปจนถึงการล้มการประชุมโดยเลื่อนวันไปมาให้ผู้ถือหุ้นไปยาก และสุดท้ายก็ใช้คนกันเองเข้าประชุมในรอบใหม่ เพื่ออนุมัติวาระที่ไม่เป็นธรรมกับรายย่อย
5.ความรู้ทางการเงิน,3.ตลาดการเงิน & ผลิตภัณฑ์และบริการทางการเงิน